Dipaki Tsa Jehova

Dipaki Tsa Jehova ke bodumedi ba Bokreste bo sa dumellaneng le Boraro-bo-bong, bo dumelang pusong ya dilemo tse sekete le ho tsosoloso, bo simolohileng mokgatlong wa Baithuti ba Bibele o thehilweng ke Charles Taze Russell le ba bang lekgolong la bo-19 la dilemo. Russell, le ba bang, o ile a theha Mokgatlo wa Zion's Watch Tower Tract Society ka 1881 ho hlophisa le ho hatisa dingolwa tsa mokgatlo oo. Khohlano ya boetapele kamora lefu la Russell e ile ya fella ka hore dihlopha tse mmalwa di arohane, mme Joseph Franklin Rutherford a boloka taolo ya Mokgatlo wa Watch Tower le thepa ya ona.  Rutherford o ile a etsa diphetoho tse kgolo tsa mokhatlo le thuto,  ho kenyelletswa ho amohela lebitso la Dipaki Tsa Jehova ka 1931 ho kgetholla sehlopha seo ho dihlopha tse ding tsa Baithuti ba Bibele le ho tshwantshetsa ho kgaotswa ha lefa la dineano tsa Russell.   Ka 2024, Dipaki Tsa Jehova di ile tsa tlaleha palo e phahameng ya ditho tsa tsona tse ka bang dimilione tse 9 lefatsheng ka bophara.

Dipaki Tsa Jehova di tsejwa ka ho bolela evangedi, di aba dingolwa tse kang Tora ya ho Lebela le Fadimehang!, le ka ho hana ho kenela tshebeletso ya sesole le tshelo ya madi. Ba nka ho sebedisa Lebitso la Modimo e le ha bohlokwa borapeding bo nepahetseng. Ba hana thuto ya Boraro-bo-bong, ho se shwe ha moya le mollo wa dihele, tseo ba di nkang e le dithuto tse sa dumellaneng le Mangolo. Dipaki Tsa Jehova di dumela hore timetso ya tsamaiso ya lefatshe la hona jwale ka Armagedone e haufi, mme ho thehwa ha Mmuso wa Modimo lefatsheng ke yona feela tharollo ya mathata wohle a moloko wa batho. Ha ba keteke Keresemese, Paseka, matsatsi a tswalo kapa matsatsi a mang a phomolo le ditlwaelo tseo ba nkang hore di simolohile boheteneng tse sa dumellaneng le Bokreste. Ba kgetha ho sebedisa phetolelo ya bona ya Bibele, Phetolelo ya Lefatshe le Letjha ya Mangolo a Halalelang. Dipaki Tsa Jehova di nka hore moloko wa batho o lahlehetswe ke boitshwaro ebile o tlasa tshusumetso ya Satane, mme boholo ba tsona bo lekanyetsa tshebedisano ya tsona le batho bao e seng Dipaki. Mokgatlo ona o tataiswa ke sehlopha se tsejwang e le Sehlopha se Busang sa Dipaki Tsa Jehova, se thehang dithuto tsohle. Mekgwa ya kgalemelo ya phutheho e akarelletsa ho lelekwa ka molao le ho qoba batho ba kgaotsweng, bakeng sa hoo ba ho nkang e le ditlolo tse tebileng.  Ditho tse tlohelang mokgatlo ka molao di nkuwa di ikarohantse le phutheho ebile mme le tsona di a qojwa.  Ditho tse ding tse tlohang ka boithatelo di kgona ho "nyamela" ntle le ho lelekwa phatlalatsa. Ditho tsa nakong e fetileng di ka nna tsa ba le kgatello e kgolo ya kelello ka lebaka la ho qhelelwa ka thoko,  mme ba bang ba batla ho kgutlisetswa ho boloka puisano le metswalle le ba malapa a bona. 

Boemo boo sehlopha sena se bo nkang mabapi le ho hana tshebeletso ya sesole ka lebaka la letswalo le ho hana tumeliso ya matshwao a mmuso - ka mohlala, dipina tsa setjhaba le difolakga - bo tlisitse kgohlano pakeng tsa sona le mebuso e mmalwa. Dipaki Tsa Jehova di nnile tsa hloriswa, mme dinaheng tse ding mesebetsi ya tsona e thibetswe. Diphephetso tse sa kgaotseng tsa molao tse tswang ho Dipaki Tsa Jehova di amme molao o amanang le ditokelo tsa setjhaba dinaheng tse mmalwa. Mokgatlo ona o nnile wa nyatsuwa ka lebaka la phetolelo ya Bibele, dithuto tsa wona le ho qobellwa ho belaellwang ha ditho tsa wona. Mokgatlo wa Watch Tower o ile wa bolela esale pele ka ho phehahala ha diketsahalo tse fapafapaneng le tse kgolo tsa Bibele tse sa kang tsa etsahala, tse kang Ho Tla ha Jesu ka Lekgetlo la Bobedi, ho tla ha mmuso wa Modimo le Armagedone. Melaomotheo ya bona ya ho sebetsana le dinyeoe tsa tlhekefetso ya bana ka thobalano e nnile ya shebisiswa ke dihlopha tse fapafapaneng tsa dipatlisiso tsa semmuso.